Cliff Young

Albert Ernest Clifford Young (1922ko otsailaren 8a, Victoria, Australia - 2003ko azaroaren 2a, Queensland, Australia), australiar atleta bat izan zen, Beech Forest herrian bizi eta lanbidez artzaina zena. 1983an eta 61 urterekin, Sydney-Melbourne ultramaratoiaren ezusteko irabazlea izan zen. 

Australia nahiz mundu mailan ospea bereganatu zuen, atletismo lasterketetan ezohiko adinean lehiatzen hasi eta denbora bikainak lortzeagatik.

 Ibilbidea 
Mary eta Albert Ernest Young baserritarren semea, zazpi seme-alabetatik nagusiena izan eta baserri batean hazi zen. Bere etxaldeak 810 hektarea azalerako lursaila eta 2.000 ardi zituen. Umea zela, eta Depresio Handiaren ondorioz eta familia oso pobrea zenez zaldirik ezin zuten izan, hortaz artzain lanak oinez egitera derrigortua egon zen.

1979an, 56 urterekin Melbourne hiriko 16 kilometro luzeko Adidas Sun Superun lasterketa 64 minutuan korritu zuen.

1982an, Melbourneko maratoia 3:21:41 denboran amaitu zuen, 1980, 1981 eta 1982ko ekitaldiak ere amaitzea lortu zuen, 1980koan 3:02:53 denboraz bere marka pertsonal onena eginez.

1982a, hilabetez entrenatzen aritu ondoren, 1.000 milia (1.609 kilometro) ahalik eta denbora gutxienan egitean ahalegindu zen, Siegfried "Ziggy" Bauer atletaren 11 egun eta 23 orduko errekorra hausteko asmoz. Youngek 500 milia (805 kilometro) lasterka egin ondoren abandonatu beharra izan zuen. Saialdi horri buruz gogoeta eginez, Youngek bera eta bere laguntzaile taldea eskarmentu gabeak eta gaizki prestatuak zeudela idatzi zuen.

 Kanpo estekak 

Kategoria:Iraupen-lasterkariak
Kategoria:Ultramaratoilariak
Kategoria:Maratoilariak
Kategoria:Australiako atletak
Kategoria:Artzainak
Kategoria:Victoriarrak